***Адилова Ризагул Советовна***

*№11 Негізгі орта мектебі КММ, Қарағанды қаласы*

*қазақ тілі мен әдебиеті пәні мұғалімі*

**ҚАЗАҚ ТІЛІН ОҚЫТУДАҒЫ ЖАҢА ӘДІС-ТӘСІЛДЕРДІҢ ТИІМДІЛІГІ**

Жаңа технология ретінде ең озық әдістерді дер кезінде игеру, іздену арқылы бала бойына дарыту, одан өнімді нәтиже шығара білу – әрбір ұстаздың басты міндеті. Бәрімізді қазіргі уақытта алаңдататын мәселе – болашақ ұрпақтың сапалы білімді игеруі. Елбасымыз Н.Ә.Назарбаев «Білімді, сауатты адамдар - бұл ХХІ ғасырда адамзат дамуының негізгі қозғаушы күші» деуінің өзі – жас ұрпаққа үлкен үміт артқанының белгісі. Бүгінгі таңдағы оқыту үрдісі жаңа әдіс-тәсілдерді, жаңаша идеяларды қолдануды талап етеді. Әр мұғалім өз іс-тәжірибесінде көптеген қиындықтармен, кедергілермен кездеседі. Қазіргі заман көшіне ілесу үшін әр мұғалім өз білімін жетілдіріп отыруы қажет.

Жаңа педагогикалық технология ұғымы тың, белгісіз, жаңа оқыту амалдары, іс-әрекеттерінен ізденуді, яғни, білім мен тәрбиеде ғылымның нәтижеге қол жеткізуі, жаңа ізденістерді оңтайлы пайдалану, сол арқылы жоғарғы көрсеткіштерге жету деген сөз. Жоғарғы көрсеткіш білім деңгейін шығармашылық деңгейге жеткізу.

Қазіргі кезде қазақ тілін оқытатын ұстаздарға қойылатын басты талап жаңа технологиялық әдістерді қолдана отырып, оқушыларға сапалы білім беру. Технология мен әдістеменің мақсаты бір – «қалай оқыту мәселелерін қарастырады». «Сабақ беру жай ғана шеберлік емес, ол – жаңадан жаңаны табатын өнер» - деп Ж.Аймауытов айтқандай бүгінгі оқыту жүйесінде әртүрлі  жаңа технологияларды пайдалану тәжірибеге еніп, нәтижелер беруде. Ұстаз үшін ең басты мәселе – оқыту әдісін дұрыс таңдау. Соның бірі – “Оқу мен жазу арқылы сын тұрғысынан ойлауды дамыту” технологиясын сабақты жоспарлауда қолданудың тиімділігі.

Оқушыларды оқытуда сын тұрғысынан ойлауға оқыту әдістерін пайдалана отырып, оқушылар бойында өзін-өзі бағалау, оқыту дәлелдемелерін жинау, олардың мағыналарын өзінше түсіндіру; өзін-өзі талдау, өз жұмыстарын салыстыру; өзін-өзі түзету, өзгерістер мен түзетулер енгізу; өзін-өзі бақылау, ағаттықтарды жоюдағы немесе түзетілген мақсатқа қол жеткізудегі алға басуды бақылау, өзіндік рефлексия дағдыларын дамытуға төменде берілген әдіс-тәсілдерді қолдануға болады.

**БІЛЕМІН. БІЛГІМ КЕЛЕДІ. ҮЙРЕНДІМ.** Бұл стратегияны 1984 жылы Чикаго университетінің   профессоры Донна Огл шығарған. Оның мақсаты – таным үрдісінде рефлексивтілікті дамыту. Ол үшін төмендегі кестені толтыру керек. Кестені толтыру барысында ұсыныстар және жаңа ойлар қосуға болады.   Бірінші баған сабақтың басында толтырылады, соңғы екі баған сабақты қорытындылау кезеңінде толтырылады. Соңғы бағандағы оқушы пікірі мұғалімнің келесі сабағының мақсатын айқындауға мүмкіндік береді

**«КЛАСТЕР»** материалды жақсырақ түсініп қабылдауға, жеңіл қайталауға, қорытындылауға, сұрақтарға жауап беруге, негізгі ойды табуға көмектеседі. Бұл әдіс – тәсіл әр сыныпта және сабақтың әр түрлі кезеңдерінде қолданылады. Мысалы: сабақтың басында жаңа материалды өтер алдында жүзеге асыруға болады. Кластер көк түспен толтырылады. Кластерді құру бойынша жұмыс «Рефлексия» кезеңінде қызыл түспен жалғастырылады. Осы әрекет оқушының жаңа тақырыпты тез меңгеріп, зерттеуіне мүмкіндік береді. Осылайша оқушы өзінің ойын, көзкарасын, идеяларын жеткізеді. Кластермен жұмыс істеу барысында оқушының ой-өрісі кеңеюіне және осы тақырыпты ізденіп, меңгеруіне қызығушылығы артады.

**«САНА САЯЖОЛЫ – АЛЛЕЯ СОЗНАНИЯ».** Сабақты қорытындылау мақсатында қолданады. Оқушылардың арасынан 1 оқушыны таңдап, кейіпкер сайлайды. Кейіпкер–оқушы ортада тұрады, ал қалған оқушылар екі қатар тұрады. Кейіпкер-оқушы екі қатар тұрған оқушылардың арасынан жүру барысында оқушылар оған кейіпкердің іс-әрекетіне сай аргументтерін сыбырлайды. 1-ші жағы – жағымды санасы, 2-ші жағы – жағымсыз санасы. Кейіпкер – оқушы екі жақты тыңдап өткеннен кейін, өз шешімін айтады. Қай жақтың аргументтері нақтырақ болғанын айтады. Мысалы:

***Меніңше, ғаламтор бізге керек, өйткені ол*** (пайдалы, көп ақпарат алуға болады, коммуналдық қызмет төлеуге болады, билет алуға болады).

***Меніңше, ғаламтор бізге керек емес, өйткені ол*** (денсаулыққа зиян, қызық емес, пайдасы жоқ, көп уақыт алады, көз ауырады).

**«КУБИЗМ».** Бұл әдісте кубиктің 6 қырына сай жасалған тапсырмалар (яғни зерттеңіз, суреттеңіз, салыстырыңыз, қолданыңыз, бұл туралы ойлағанда көз алдыңызға не елестеді? Талда, қорған, қарсы шық) арқылы оқушыға жаңа білім мазмұнын игертуге болады. («Ә.Қастеев галереясында» тақырыбы бойынша)

1. Аудару (мәтіннен 1-2 сөз тіркесін немесе сөйлемді аудару.)
2. Талдау ( 1 сөйлемге синтаксистік талдау)
3. Қолдану (қыстырма сөздермен сөйлем құрастыру)
4. Зерттеу ( диалог құрастыру)
5. Суреттеу (суретшінің бір суретін суреттеу)
6. Салыстыру («Әлемнің ең үздік галереялары» және «Қазақстандағы мұражайлар»)

**«ОЙДЫ АЯҚТАУ».** «Егер де мен…» әдісі оқушыны қиял әлеміне самғатып, шығарма соңын өз еркінше аяқтауға мүмкіндік туғызатын әдіс.

***Егер де мен суретші болсам, ...***

**ЕКІ ТҮРЛІ ТҮСІНІКТЕМЕ КҮНДЕЛІГІ.** Оқушылардан дәптердің бетін (не таратылып берген парақты) ортасынан вертикаль сызықпен бөлу сұралады. Мәтінді оқу барысында олар: Бөліктің оң жағына – мәтіндегі қатты әсер еткен тұстар, үзінділерді жазады. Сол жағына әсер еткен үзінділер жайлы пікір жазады (нені еске түсіреді, себеп салдары қандай т.б.). Әр оқушы мәтінмен танысып, күнделікті толтырып біткен соң, жұпта, топта талқылау ұйымдастырылады. Жұмыс аяқталған кезде мұғалім қорытуға арналған әзірлеп келген сұрақтарын қойып, жауаптар алады. Ол сұрақтар оқығанға баға беру, пікірін, көзқарасын білдіруге лайықталынып қойылғаны дұрыс. Мысалы:

- сіздің ойыңызда не сақталып қалды?

- автор оқырманды қалай қызықтырады?

- кейіпкерлердің іс-әрекетін сіз қалай бағалайсыз? т.б.

**«ЭССЕ».** Эссенің мақсаты – өз бетінше  автордың шығармашылық ойлау дағдысын жетілдіру. Эссе жазу – пайдалы, себебі ол автордың өз ойын нақты және сауатты  тұжырымдауына көмектеседі. Эссе тақырыбы нақты бір түсінікті анықтау мазмұнында жазылмауы тиіс, оның мақсаты -  адамды ой толғауға итермелеу. Эссе тақырыбында мәселені ойлау  төңірегіндегі сұрақтар болуы тиіс.

**«БАСПАЛДАҚ.** Оқушылар баспалдақтың баспаларына оқу материалын қаншалықты меңгергенін белгілейді: төменгі саты – түсінбедім, ортаңғы саты – кішкене көмек пен түзету қажет, жоғарғы саты – жақсы меңгердім, өздігімнен орындай аламын.

Оқу мен жазу арқылы сын тұрғысынан ойлауды дамыту технологиясы оқушы мен мұғалімнің белсеңді шығармашылық қабілетін дамытумен қатар оқушыларға өз білімін жаңа әдіспен бағалауға мүмкіндік береді. Оқушының білімі мен білігіндегі жетістіктерді, кемшіліктерді, олардың себептерін анықтап, мұғалім өз жұмысына талдау жасайды, оны жетілдірудің жолдарын белгілейді. Сонымен қатар, оқушылар да өзінің оқу жұмысындағы жетістіктері мен жіберген кемшіліктері туралы мәліметтер алып, өз еңбегіне талдау жасайды. Ең бастысы, білім мен ғылымға деген құштарлығын арттыруға дағдыланады. Сондықтан да мұғалімдерге оқу мен жазу арқылы сын тұрғысынан ойлауды дамыту технологиясын қазақ тілі сабағында пайдаланған өте тиімді.

**Пайдаланған әдебиеттер:**

1. Қазіргі білім беру жүйесінің мақсаты – Уикипедия — ашық энциклопедиясынан алынған мәлімет

2. Оразбаева Ф.Ш., Дәулетбекова Ж.Т., Рауандина А.Қ., Рахметова Р.С., Жайлаубаева Қ.С. Қазақ тілі мен әдебиеті. Оқулық. 5-сынып. Көкжиек – Горизонт 2017ж

3. Оразбаева Ф.Ш., Дәулетбекова Ж.Т., Рахметова Р.С., Рауандина А.Қ., Мукеева Б.Қ. Қазақ тілі мен әдебиеті. Оқулық. 7-сынып. Көкжиек – Горизонт 2017ж

4. С.Мирсеитова. Оқыту ізденіс ретінде, ізденіс оқыту ретінде. Қарағанды. 2011ж.